Film tjedna: 'Mađioničar'
Magija i romantika prepliću se u novom holivudskom krimiću s Edwardom Nortonom, Paulom Giamattijem i Jessicom Biel u glavnim ulogama
Beč, početkom dvadesetog stoljeća. Dok nova tehnologija i političke ideje mijenjaju svijet, zapanjujuća magija 'Mađioničara Eisenheima' svake večeri drži bez daha prepuno gledalište. Njegova je priredba tako uspješna da se u publici nađu čak i princ Leopold i njegova pratnja. Tražeći dobrovoljca iz publike, Eisenheim – premda to javno zaniječe – prepoznaje prenčevu prelijepu pratilju: u nju je, nekad davno, još gotovo kao dječak, bio zaljubljen. No, to je bila zabranjena ljubav - ona je bila plemkinja, a on sin iz puka. Stara se ljubav ponovno rasplamsa, ali potajno zbog naprasitog, nasilnog i politički manipulativnog princa prijestolonasljednika. Edward Norton tumači tajnoviti naslovni lik mađioničara Eisenheima. Kako kaže, ulozi ga je privuklo povijesno okruženje ove izmišljene priče. Scenarist i redatelj filma Neil Burger naglašava da je priča izmišljena, ali protkana nitima stvarne povijesti: u to su vrijeme zaista postojale zavjere protiv Carstva, postojali su i slavni mađioničari, ali nije bilo Eisenheima. Edward Norton, koji je za potrebe svoje uloge naučio niz mađioničarskih trikova, kaže da je za njegov lik sve što čini samo iluzija i manipulacija: Paul Giamatti glumi inspektora Uhla, dok je engleski glumac Rufus Sewell princ prijestolonasljednik. Scenarij filma "Mađioničar" temelji se na kratkoj priči Stevena Millhausera, dobitnika Pulitzerove nagrade.